
A „Top trending” társadalmi valósága

   A dolgozat legfőbb tézise, hogy a Top trending a hálózati társadalom és a piaci logika olyan szimbolikus jelensége, amely értékes információkat rejt: a külső mechanizmusokon túl, betekintést nyerhetünk általa korunk legfőbb eszméibe, igazságaiba, mintáiba, érzéseibe, a számszerűsítve lenépszerűbb (demokratikus értelemben legjobb) kulturális termékek vizsgálatával. A Top trending mint kulturális mező, piaci tartomány szerepel a dolgozatban, amelynek elemei kölcsönösen fokozzák egymás elérési potenciálját, ezáltal és a technológián keresztül gyakorolva hatást globális szinten a kortárs kultúrára. Hogy milyen a posztmodern tér amiben élünk, milyen értékeket igazolunk a legtöbben vissza, mi a legérvényesebb valóság, az ezen mező vizsgálatával derülhet ki.
   A Top trending definiálása után, feltárom annak belső működési elveit, megvalósulásának tereit, hatásának következményeit, elsősorban azonban a technológiával való kapcsolatát. A dolgozatban végig fontos helyet kap a média, hiszen azon keresztül jön létre és működik a Top trending. A média szerkezete, hatás-elméletei határozzák meg, milyen lehet a Top trending, ami a média hálózatok legfelsőbb, legnagyobb hatókörű pozícióit tartalmazza. A trending magaslatai felé vezető folyamatos mediális „szűkülést” teszem mérlegre lehetőségeink sorával, az emberi működés perspektíváival és a boldogság értelmezésével. Ez követően három tetszőleges Top trending mező vizsgálatával keresem a választ arra, milyen napjaink Top trendingje. A TikTok, az Instagram, a Youtube felületeinek elemzése és kategorizálása után pár kulcsszóban összefoglalom mik az aktuális (2022. őszén) kiemelkedő kulturális termékek legfőbb jellemzői. A vizsgálatom alapján, a Top trending mindenek előtt: nárcisztikus, illuzórikus, ironikus, funkcionalista, popkulturális, emellett anomáliákra hajlamos.
   Dolgozatom végeredményben rámutat korunk kánonjára, kollektív tudatunk és tudattalanunk szereplőire. Kik azok, miért vannak ott és hogyan kerülhettek oda – ezekre a kérdésekre kínál választ. Emellett látleletet ad a tömegkultúráról annak szerkezetét feltárva. A dolgozat közben végig ammellet érvel: Ha meg akarjuk határozni korunk legfőbb értékeit, akkor csak rá kell néznünk a Top trendingre: azon termékek halmazára amelyeket a legtöbben igazoltak vissza. A centrális erők egyre erősebb determinációitól, vonzásától pedig csak a rendszer értelmezésével szakadhatunk el.  



